**Young Guns** er en norsk-pakistansk kriminell gruppering hvor de fleste medlemmene holder til i Oslo. Gjengen er også kjent som et pakistansk broderskap. Young Guns ble kjent i forbindelse med Romsås-drapet i 1988, som er kalt «Norges første gjengdrap». 

På 1990-tallet var gjengen nært knyttet til den yngre A-gjengen. Shahid Rasool (som ikke må forveksles med en yngre navnebror i B-gjengen) skal ha vært leder i Young Guns fra 1989 til 1999. Da Rasool ble fengslet, ble Mohammad Akhtar Raja hans stedfortreder, selv om han selv benektet å ha noen rolle som frontfigur i Young Guns. Arfan Qadeer Bhatti, Arshad Mahmood, Mohammed «Jeddi» Javed og Alex Fuica er også omtalt som ledere av Young Guns.

Medlemmer
---------

De opprinnelige medlemmene av Young Guns var alle mellom 10 og 12 år da de kom til Norge fra Pakistan. Medlemmene kom fra Raja-, Jatt- og Gujjar-familier. I 1988 hevdet et medlem i Young Guns at gjengen bestod av 40–50 ungdommer i 16–23-årsalderen. I 2006 hevdet medlemmer i Young Guns at gjengen bestod av en kjerne på rundt seks mann med ytterligere 20–25 medlemmer. Ifølge Dagbladet hadde gjengen 37 medlemmer i 2008, hvorav 17 var sentrale. Flere av medlemmene i Young Guns har kriminelt rulleblad og de er mye omtalt i media i forbindelse med narkotika og voldsepisoder. I 2002 ble Shahid Rasool dømt for over 100 kriminelle forhold. Dommen omfattet blant annet grov vold, utpressing, trusler, bortføring og ran. Arfan Qadeer Bhatti var medlem i Young Guns fra han var 13 år. Han ble i 1998 i Høyesterett dømt til ett og et halvt års fengsel og tre års sikring for å ha skutt og skadet en person som var på et torpedooppdrag. Norsk-pakistanske Arshad Mahmood var ifølge Aftenposten i 2006 medlem både i A-gjengen og Young Guns. Han ble i 2006 pågrepet under en aksjon der politiet frisatte tre marokkanere som skulle ha blitt holdt fanget og mishandlet i flere dager. Han ble i 2007 i Øvre Romerike tingrett dømt til ni års forvaring for grov mishandling, trusler, legemsbeskadigelse under særdeles skjerpende omstendigheter og grovt ran. Han er også tidligere dømt for vold, heleri, tvang, trusler og frihetsberøvelse.

Ungdomsarbeideren Elyas Mohammed var som tenåring på slutten av 1980-tallet medlem i Young Guns. Han spilte i 2001 en rolle som politispaner i TV-serien *Fox Grønland*.

Mikael Niaz Ali var på begynnelsen av 2000-tallet medlem av Young Guns i seks år, og utførte torpedooppdrag.

Romsås-drapet
-------------

Utdypende artikkel: Romsås-drapet

I november 1988 ble en 23 år gammel mann i den såkalte Killers-gjengen drept med kniv på Romsås i Oslo, i det som skal være det første gjengdrapet i Oslo. To unge medlemmer av Young Guns ble dømt for drapet, som var en hevn for at Young Guns-medlemmet Medsir Ali hadde blitt stukket ned. Young Guns-lederen, Shahid Rasool, ble tiltalt for psykisk medvirkning til drapet, men ble ikke dømt. Killers, eller Gunkillers, var en utbrytergruppe fra Young Guns.

Konflikter
----------

Gjengen hadde flere konflikter med andre gjenger, blant annet pakistanske Killers, filippinske Outsiders og en gruppe kalt Rebels.

Det har ofte vært konflikter mellom Young Guns og B-gjengen i Oslo. I 1999 ble broren til lederen i B-gjengen kidnappet av Young Guns. I 2001 ble en taxisjåfør, som angivelig var Young Guns-sympatisør, drept på Tøyen av medlemmer av B-gjengen. I mars 2003 ble Young Guns-tilknyttede Zia Anwar funnet mishandlet og drept i en utbrent leiebil i Arendal. Tre menn ble dømt for drapet. I mai samme år ble et B-gjengmedlem skutt og såret på Sofienberg av et sentralt medlem i Young Guns. Gjerningsmannen ble frifunnet i tingretten, men dømt i lagmannsretten. I juni 2003 ble Young Guns-lederen Arshad Mahmood skutt og såret på Gardermoen. Gjerningsmannen ble dømt til fem års fengsel. I 2004 ble en vietnameser drept og en person som da var Young Guns-medlem skutt og såret på Sandaker i forbindelse med gjengoppgjør. I 2006 åpnet medlemmer av B-gjengen ild i en folkemengde på Aker Brygge, og to menn i Young Guns skutt og såret. Den ene av disse skal ha vært en av de to dømte fra Romsås-drapet i 1988. Et medlem i Young Guns ble i 2008 frifunnet for drapsforsøk på B-gjengens «Gudfar», som er eldste broren i gjengen. 19. januar 2009 ble Mohammed «Jeddi» Javed, et høytstående medlem av Young Guns, funnet skutt og drept i en utbrent bil på Haugerud i Oslo og flere Young Guns-medlemmer gikk åpent ut og erklærte krig mot B-gjengen. Jamshed ahmed leder av underground oslo tok over gjengen young guns og ledet to gjenger. han lagde en avtale med b-gjengen og young guns om at det skulle være en våpenhvile. men til slutt så kom A-gjengen og angrep en av young guns soldatene, så ble jamshed ahmed lei og tok grepet og drepte lederen av A-gjengen,

Politisk tilknytning
--------------------

Politiet i Oslo hevdet i 2005 at Young Guns var tilknyttet pakistanske, politiske og religiøse miljøer i Norge og Pakistan.

Da Pakistans president, Pervez Musharraf, var i Oslo i 2006 deltok han på et festmøte med rundt tusen gjester, spesielt invitert av den pakistanske ambassade i Oslo. Blant disse var det 4-5 medlemmer av Young Guns og A-gjengen.

Gjengen har hatt kontakt med norske politikere. I 1989 fikk Young Guns-medlemmer møte daværende kommunal- og arbeidsminister, Kjell Borgen, for å diskutere ungdomspolitikk. Young Guns-medlemmer fikk senere også møte statsråd William Engseth for å diskutere forhold i Oslo.

Kulturell betydning
-------------------

Den norske actionfilmen *Izzat* fra 2005 var ifølge regissøren delvis inspirert av Young Guns.

Se også
-------

* A-gjengen
* B-gjengen

Referanser
----------

1. 1 2  Aftenposten, 26. juni 2003: Statsadvokat lar seg ikke presse av A-gjengen
2. ↑  VG, 6. juni 2000: Gjeng-fred
3. 1 2  VG, 18. januar 1999: Livredde ofre lever i skjul
4. 1 2 3 4  Dagsavisen, 24. september 2007: Drapsdømt ble Young Guns-leder Arkivert 1. september 2010 hos Wayback Machine.
5. ↑  Aftenposten, 23. oktober 2003: Isoleres i frykt for blodhevn
6. ↑  Aftenposten, 14. juli 2003: Dømt til forvaring - løslatt samme dag
7. 1 2  VG, 12. desember 2003: Frikjent etter 9 mnd. i varetekt
8. ↑  Aftenposten, 17. september 2006: Bandekrig om narkotika
9. 1 2  Aftenposten, 5. juni 2007: Dømt til ni års forvaring i gisselsaken
10. 1 2  Dagbladet, 23. januar 2009: Brødrene gråt og ba en siste bønn for «Jeddi» (28)
11. 1 2  Malcolm W. Klein: The Eurogang Paradox, Springer, 2001. ISBN 0792368444, ISBN 9780792368441.
12. ↑  Aftenposten, 27. mai 1988, side 4 (Atekst: "Young Guns" ønsker fred)
13. ↑  Aftenposten, 14. september 2006:Kan mobilisere 100 mann hver
14. 1 2 3 4 5 6 7  Dagbladet, 5. oktober 2008: Slik ser gjeng-Oslo ut akkurat nå
15. ↑  VG, 18. oktober 2000: Høyesterett avslo Rasool-anke
16. ↑  Dagsavisen.no: FAKTA om Shahid Rasool Arkivert 10. desember 2008 hos Wayback Machine.
17. ↑  Aftenposten, 16. september 2009: Barn på to år i huset
18. ↑  Aftenposten, 17. september 2006: Trusler og tvang
19. ↑  VG, 17. januar 2001: Tidliger Young Guns medlem vil være TV-forbilde
20. ↑  Tønsbergs Blad, 13. november 2003: Skal være konfliktløser[*død lenke*]
21. ↑  Hilde Kristine Misje (12. februar 2016). «Mitt liv som gjengversting». vg.no. Besøkt 12. februar 2016.
22. ↑  Per Asle Rustad (15. november 2013). «Gatekrigeren». Arkivert fra originalen 15. februar 2016. Besøkt 12. februar 2016.
23. ↑  Aftenposten, 25. juni 2003: Fryktet hevn på sykehuset
24. ↑  NRK Østlandssendingen, 24. august 2006: Ondt blod i Oslo
25. ↑  VG, 19. januar 1999: Torpedotiltalt får støtte fra Hells Angels
26. ↑  VG, 9. januar 2001: Frykter full krig
27. ↑  Aftenposten, 22. november 1988, side 4 (Atekst: Pakistanere i Oslo ber om beskyttelse)
28. ↑  VG, 25. august 1999: Kidnappet av Young Guns-medlemmer
29. ↑  VG.no: Frykter B-gjengen vil hevne frifinnelse
30. ↑  VG, 19. januar 2009: Lederskikkelse i Young Guns drept
31. ↑  Nettavisen, 4. juni 2005: Kobler gjengkriminelle til religion Arkivert 29. september 2007 hos Wayback Machine.
32. ↑  25. januar 2006: A-gjengen på presidentmøte[*død lenke*]
33. ↑  Aftenposten, 25. januar 2006: A-gjengen på Musharraf-møte
34. ↑  Scott H. Decker, Frank M. Weerman: European Street Gangs and Troublesome Youth Groups, Rowman Altamira, 2005. ISBN 0759107939, ISBN 9780759107939
35. ↑  Bergens Tidende, 29. november 2005: Voldelig «mafiafilm» på norsk[*død lenke*]

|  |  |
| --- | --- |
| Oppslagsverk/autoritetsdata | VIAF
 |